  Анжелика Тихонова корреспондент Ижкарын Операя но балетъя кун театрын Финн-угор калыкъёслэн огъяросси форумзы усьтӥськиз. Отчы Россиысь 30 улосвылъёсысь 450-лэсь трос пыриськисьёс люкаськизы. Форумез сӥё-дано усьтон ужрадэ ивортодэтъя «Удмуртия» агентстволэн корреспондентэз вуылӥз. Удмуртиысь йӧскалык политикая министр Лариса Буранова ивортодэтъя «Удмуртия» агентстволэн корреспондентэзлы вераз, таӵе нырысетӥ форумез ортчытон элькунмы понна туж дано но туж тунсыко шуыса. Форум улсын Удмуртия ас ужан амалъёсыныз тодматыны, ужъемышсэ, егитъёслэсь туала ӵектосъёссэс возьматыны быгатоз. Куноослы выль мылкыд, выль малпанъёс сётоз. Мон оскисько, асьмеос удмурт калыкмы понна гинэ ум ужаське, ужаськом быдэс Россия понна. Котькуд калык быгатэ модельной проект кадь басьтыны асьме проектъёсмес, али трос верасько, мукет регионъёсысь адямиос верало, что Удмурт Элькунамы туж трос тунсыко, туала проектъёс, кудъёссэ егитъёс интернетын ортчыто но со туж шумпоттэ Лариса Буранова, Удмуртиысь йӧскалык политикая министрУжрадэ люкаськемъёсты Россиысь финн-угор калыкъёслэн ассоциацизылэн тӧроез Пётр Тултаев пумитаз. Журналистъёслы со вераз, Ижкар нырысетӥ форумез ортчытыны юнме быръемын ӧй вал шуыса, уго ӧжытэзтэк 30 ар талэcь азьло, 1992-тӥ арын, ӵапак Ижкарын Россиысь финн-угор калыкъёслэн нырысетӥ ӧтчамазы ассоциациез кылдытыны малпан кылдӥз. Озьы ик со пусйиз, удмурт калыклэн туж трос азинлыко, тунсыко, туала ужан амалъёссы шуыса, кудъёсыныз вань финн-угор калыкъёслы тодматскыны умой луысал. Кылъёс сярысь верано ке, кызьы кыллы туала югдурын, интернетын но, тунсыко луоно. Выль дышетон программаос яке учебникъёслы лицензия басьтон сярысь ке. Со финн-угор калыкъёслы гинэ тунсыко ӧвӧл, вань калыкъёслы. Татын Удмуртия котькинлэсь азьпалан. Егитъёс пӧлын но туж трос тунсыко ӵектосъёс Пётр Тултаев, Россиысь финн-угор калыкъёслэн ассоциацизылэн тӧроезЛариса Буранова оскемзэ вераз, та форум финн-угор калыкъёслэн шуг-секытъёссы пумысен кенешон-ченгешон понна умой интывыл луоз шуыса. Солэсь малпанзэ Йӧскалык ужъёсъя федерал агентстволэн кивалтӥсезлэн воштӥсез Станислав Бедкин но азинтӥз. 2016-тӥ ар пумысен ми Россиысь финн-угор калыкъёслэсь йӧскалык лулчеберетсэс азинтон бордын ужаськом. Оглом вераса, шуг-секытъёс вань ке но, ужмы пӧрме. Но улон воштӥське. Али асьмеос цифровой обществое выжиськом. Геополитической югдур но воштӥське. Соин ик, ми малпаськом, форум ваньзэ сое выльдон амалъёс сярысь вераськыны умой инты шуыса Станислав Бедкин, Йӧскалык ужъёсъя федерал агентстволэн кивалтӥсезлэн воштӥсез Ужрадэз усьтонын Росси азьмуртлэсь Владимир Путинлэсь но кивалтэтлэн тӧроезлэсь Михаил Мишустинлэсь форуме пыриськисьёслы вазиськонзэс лыдӟизы. Соос фин-угор калыкъёслэсь кунмес юнматонэ ватсэтсэс пусйизы но форумын пайдалыко ужаны сӥзизы Самара улосвылысь Калыкъёслэн огазеяськонзылэн тӧроезлэн воштӥсез, йӧслыкъя но лулчеберетъя мордва автономилэн кивалтӥсез Любовь Колесникова но Мордовиысь Гурт интывылъёсты азинтонъя «Новое село» мер огазеяськонлэн кивалтӥсез Евгений Ледяйкин ивортодэтъя «Удмуртия» агентстволэн корреспондентэзлы веразы, форуме юанъёссэс сётыны, малпанъёссэс шараяны, выльзэ тодыны лыктӥзы шуыса. Соосты ас улосвылъёсазы финн-угор кылъёсты, лулчеберетэз утён но азинтон, улонзэс умойгес карон сюлмаськытэ. Любовь Колесникова Ижкарлы но вань кытчы кыстӥськыны шуыса пусйиз. Мон урамъёс, урамъёслэн нимъёссы, карлэн тусыз шоры учкыса ортчи, вань-а мар ке удмуртэз шуыса чаклай. Мон каре мед пыром но мед адӟом, осто! удмурт кар шуыса (серекъя). Но, жаляса верано, малпасько, та бордын ужано на Любовь Колесникова, Самара улосвылысь Калыкъёслэн огазеяськонзылэн тӧроезлэн воштӥсез, йӧслыкъя но лулчеберетъя мордва автономилэн кивалтӥсезФоруме люкаськемъёслы ӟырдыт ужаны капчи мылкыд сётӥзы «Айкай» театрысь, «Италмас» ансамбльысь артистъёс, «Брангурт песянайёс», Богдан Анфиногенов, егитъёс но пиналъёс.  Финн-угор калыкъёслэсь огъяросси форумзэс усьтон 13 фото Азьланяз Финн-угор калыкъёслэн огъяросси форумзы кык арлы одӥг пол ортчылоз но пӧртэм улосвылъёсын радъяськылоз Тодэ вайытом, Финн-угор калыкъёслэн огъяросси форумзы Ижкарын 3-4 инвожое ужалоз. Удмуртарняе ужрад секциосын азьланьтӥськоз. Тегъёс: Ижкар Удмуртия форум удмуртъёс финн-угоркалыкъёс  